กลต.เฮียริง‘คาร์บอนฟันด์’
ก.ล.ต.เปิดเกณฑ์กองทุนคาร์บอน ฟันด์ ให้ บลจ.ขายเฉพาะนักลงทุนสถาบันมี 2 รูปแบบ พร้อมฟังความเห็นถึง 23 ก.ย.นี้
13 ก.ย. 2554

ก.ล.ต.เปิดเกณฑ์กองทุนคาร์บอน ฟันด์ ให้ บลจ.ขายเฉพาะนักลงทุนสถาบันมี 2 รูปแบบ พร้อมฟังความเห็นถึง 23 ก.ย.นี้
รายงานข่าวจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ก.ล.ต.จะเปิดให้บริษัทหลักทรัพย์จัดการกองทุน (บลจ.) จัดตั้งกองทุนที่ลงทุนที่เกี่ยวข้องกับการลดการปล่อยก๊าซคาร์บอน เพื่อเสนอขายผู้ลงทุนสถาบันได้ 2 รูปแบบ กำหนดตามลักษณะการจ่ายผลตอบแทนหรือการคืนทุนให้ผู้ถือหน่วยลงทุน
สำหรับรูปแบบแรก กองทุนคาร์บอนเครดิต (Carbon Credit Fund) คือ กองทุนเพื่อผู้ถือหน่วยลงทุนที่เป็นผู้ประกอบธุรกิจที่เกี่ยวข้องกับการลดการปล่อยก๊าซคาร์บอน โดยจะได้รับผลประโยชน์ในรูปแบบคาร์บอนเครดิต และรูปแบบที่สอง กองทุนคาร์บอนทั่วไป (General Carbon Fund) คือ กองทุนเพื่อผู้ถือหน่วยลงทุนซึ่งรับกำไร ขาดทุนจากการลงทุนเป็นเงินสด
กองทุนทั้งสองรูปแบบมี นโยบายการลงทุนในหลักทรัพย์หรือทรัพย์สินที่เกี่ยวข้องกับการลดก๊าซเรือนกระจกเป็นหลักไม่ต่ำกว่า 85% ของมูลค่าทรัพย์สินสุทธิ (NAV) เช่น คาร์บอนเครดิต และสัญญาซื้อขายคาร์บอนเครดิตล่วงหน้า รวมถึงตราสารทุนและตราสารหนี้ของบริษัทที่ดำเนินโครงการลดการปล่อยก๊าซและลงทุนเกี่ยวกับการลดคาร์บอนเครดิตในประเทศไทยไม่ต่ำกว่า 65% ของ NAV
ทั้งนี้ ก.ล.ต.ได้ร่างประกาศในการจัดตั้งกองทุนคาร์บอน โดยจะเปิดรับฟังความคิดเห็น (เฮียริง) จนถึงวันที่ 23 ก.ย. 2554
นายประเวช องอาจสิทธิกุล ผู้ช่วยเลขาธิการอาวุโส ก.ล.ต. กล่าวว่า การจัดตั้งกองทุนคาร์บอนจะเป็นกลไกสำคัญในการเป็นตัวกลางเพื่อระดมทุนจากผู้ลงทุนสถาบันทั้งในและต่างประเทศให้แก่กิจการที่ดำเนินโครงการลดการปล่อยก๊าซเรือนกระจกในประเทศไทย
นอกจากนี้ ยังมีบทบาทในการรวบรวมคาร์บอนเครดิตเพื่อให้ผู้ลงทุนและผู้ประกอบการในประเทศอุตสาหกรรมได้เข้าถึงและสามารถซื้อขายคาร์บอนเครดิตของโครงการลดการปล่อยก๊าซเรือนกระจกในประเทศไทยได้ง่ายยิ่งขึ้น
ขณะเดียวกัน กองทุนนี้จะช่วยลดปริมาณการปล่อยก๊าซเรือนกระจก แก้ปัญหามลพิษและช่วยรักษาสิ่งแวดล้อมของโลกด้วย